次陳少卿見贈韻
作者：曾幾
朝代：宋

paragraphs: 少卿令德公，不肯入州府。
種花養風煙，藝木蔭庭宇。
了無適俗韻，真可與晤語。
永懷君詩句，凈洗我塵土。
如何百里問，此秘欠未覩。
今晨款荆扉，老氣壓方虎。
新詩疾雨風，妙字列行伍。
華宗有后山，句律嚴七五。
豫章乃其師，工部以爲祖。
君方討淵源，奚啻窺牖戶。
我貧無一錢，不敢學農圃。
空餘數卷書，腸腹自撐拄。